CELEX: 31987D0305
Language: el
Date: 1987-05-26 00:00:00
Title: 87/305/ΕΟΚ: Απόφαση της Επιτροπής της 26ης Μαΐου 1987 σχετικά με τη δημιουργία συμβουλευτικής επιτροπής για την πρόσβαση στις δημόσιες συμβάσεις

Avis juridique important

|

31987D0305

87/305/ΕΟΚ: Απόφαση της Επιτροπής της 26ης Μαΐου 1987 σχετικά με τη δημιουργία συμβουλευτικής επιτροπής για την πρόσβαση στις δημόσιες συμβάσεις  

Επίσημη Εφημερίδα αριθ. L 152 της 12/06/1987 σ. 0032 - 0033 Φινλανδική ειδική έκδοση: Κεφάλαιο 6 τόμος 2 σ. 0155  Σουηδική ειδική έκδοση: Κεφάλαιο 6 τόμος 2 σ. 0155 

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 26ης Μαΐου 1987  σχετικά με τη δημιουργία συμβουλευτικής επιτροπής για την πρόσβαση στις δημόσιες συμβάσεις  (87/305/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,  Εκτιμώντας:  ότι η πραγματική και αποτελεσματική πρόσβαση στις δημόσιες συμβάσεις σε όλη την Κοινότητα αποτελεί έναν από τους πρωταρχικούς στόχους της Κοινότητας με την προοπτική της ολοκλήρωσης της εσωτερικής αγοράς για το 1992·  ότι η πραγματοποίηση του στόχου αυτού προϋποθέτει ότι η Επιτροπή πρέπει να εκτιμήσει καλύτερα την οικονομική, τεχνική, νομική και κοινωνική πραγματικότητα ως προς τις δημόσιες συμβάσεις και ότι οι ενδιαφερόμενοι κύκλοι πρέπει να κατανοήσουν περισσότερο την προβληματική που συνδέεται με την εφαρμογή των κοινοτικών κανόνων στον τομέα αυτό·  ότι στην επίτευξη του στόχου αυτού μπορεί να συμβάλει η στενή και συνεχής επαφή με τους οικονομικούς κύκλους που δρούν στον τομέα των δημοσίων συμβάσεων προμηθειών, έργων και υπηρεσιών·  ότι το πλέον κατάλληλο μέσο για την οργάνωση των επαφών αυτών είναι η σύσταση, στα πλαίσια της Επιτροπής, μιας συμβουλευτικής επιτροπής όπου θα εκπροσωπούνται οι κύκλοι αυτοί· ότι πρέπει, επιπλέον, να προβλεφθεί η παρουσία, στην επιτροπή αυτή, ειδικά καταρτισμένων προσώπων τα οποία μπορούν να προσφέρουν τις γενικές γνώσεις τους, όσον αφορά τις δημόσιες συμβάσεις που χρησιμοποιούνται σε κοινοτικό επίπεδο,  ΑΠΟΦΑΣΙΖΕΙ:  Άρθρο 1  Συνιστάται, στα πλαίσια της Επιτροπής, μια συμβουλευτική επιτροπή για την πρόσβαση στις δημόσιες συμβάσεις στην Κοινότητα, η οποία καλείται στο εξής «η επιτροπή».  Άρθρο 2  Έργο της επιτροπής είναι να παρέχει τη συνδρομή της στην Επιτροπή, είτε όταν το ζητά η τελευταία είτε με δική της πρωτοβουλία, για την εκτίμηση της οικονομικής, τεχνικής, νομικής και κοινωνικής πραγματικότητας ως προς τις δημόσιες συμβάσεις. Έργο της επιτροπής είναι επίσης να δίνει στους ενδιαφερόμενους κύκλους τη δυνατότητα καλύτερης κατανόησης της προβληματικής που συνδέεται με την εφαρμογή των κοινοτικών κανόνων στον τομέα αυτό.  Άρθρο 3  Η επιτροπή αποτελείαι από 24 μέλη κατ' ανώτατο όριο.  Άρθρο 4  Η επιτροπή απαρτίζεται από ανεξάρτητους εμπειρογνώμονες των οποίων η επαγγελματική πείρα και αρμοδιότητα σε θέματα δημοσίων συμβάσεων στο επίπεδο της Κοινότητας είναι ευρέως αναγνωρισμένη. Τα μέλη της επιτροπής διορίζονται από την Επιτροπή, αφού ζητηθεί και η γνώμη των ενδιαφερομένων επαγγελματικών κύκλων.  Άρθρο 5  Η θητεία των μελών της επιτροπής είναι διετής με δυνατότητα ανανέωσης. Μετά τη λήξη της διετίας, τα μέλη της επιτροπής εξακολουθούν να ασκούν τα καθήκοντά τους μέχρι να αντικατασταθούν ή να ανανεωθεί η θητεία τους.  Η θητεία ενός μέλους της επιτροπής λήγει πριν από το τέλος της διετίας λόγω παραίτησης ή θανάτου. Η Επιτροπή διατηρεί το δικαίωμα να παύσει ένα μέλος της επιτροπής ανά πάσα στιγμή.  Το μέλος αυτό αντικαθίσταται για το υπόλοιπο της θητείας του σύμφωνα με τη διαδικασία που προβλέπεται στο άρθρο 4.  Τα μέλη της επιτροπής ασκούν τα καθήκοντά τους χωρίς να λαμβάνουν οποιαδήποτε αμοιβή.  Άρθρο 6  Ο κατάλογος των μελών δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων για ενημέρωση.  Άρθρο 7  Την προεδρία της επιτροπής ασκεί εκπρόσωπος της Επιτροπής.  Άρθρο 8  Η επιτροπή μπορεί να καλέσει να συμμετάσχει στις εργασίες της, σαν εμπειρογνώμονας, οποιοδήποτε πρόσωπο το οποίο έχει ειδική αρμοδιότητα σε θέμα εγγεγραμμένο στην ημερήσια διάταξη.  Οι εμπειρογνώμονες συμμετέχουν στις συζητήσεις μόνο για το θέμα που δικαιολογεί την παρουσία τους.  Άρθρο 9  Η επιτροπή μπορεί να συστήσει ομάδες εργασίας.  Άρθρο 10  1. Η επιτροπή συνέρχεται στην έδρα της Επιτροπής, από την οποία και συγκαλείται. 2. Οι εκπρόσωποι των ενδιαφερομένων υπηρεσιών της Επιτροπής συμμετέχουν στις συνεδριάσεις της επιτροπής και των ομάδων εργασίας.  3. Οι υπηρεσίες της Επιτροπής φροντίζουν για την οργάνωση της γραμματείας της επιτροπής και των ομάδων εργασίας.  Άρθρο 11  Με την επιφύλαξη των διατάξεων του άρθρου 214 της συνθήκης, τα μέλη της επιτροπής και, κατά περίπτωση, οι εμπειρογνώμονες που προσκαλούνται σύμφωνα με τη διαδικασία του άρθρου 8, υποχρεούνται να μη διαδίδουν τις πληροφορίες οι οποίες έχουν περιέλθει σε γνώση του κατά τις εργασίες της επιτροπής ή των ομάδων εργασίας, εφόσον η Επιτροπή τους πληροφορεί ότι η ζητούμενη γνωμοδότηση ή το ζήτημα που τίθεται αφορά θέμα το οποίο θεωρείται εμπιστευτικό.  Στην περίπτωση αυτή, μόνο τα μέλη της επιτροπής και οι εκπρόσωποι των υπηρεσιών της Επιτροπής παρευρίσκονται στις συνεδριάσεις.  Άρθρο 12  Η παρούσα απόφαση παράγει αποτέλεσμα από τις 26 Μαΐου 1987.  Βρυξέλλες, 26 Μαΐου 1987.  Για την Επιτροπή  COCKFIELD  Αντιπρόεδρος